जी हाँ, लिख रहा हूँ ...

बहुत कुछ ! बहोत बहोत !!

ढेर ढेर सा लिख रहा हूँ !

मगर , आप उसे पढ़ नहीं

पाओगे ... देख नहीं सकोगे

उसे आप !



दरअसल बात यह है कि

इन दिनों अपनी लिखावट

आप भी मैं कहॉ पढ़ पाता हूँ

नियोन-राड पर उभरती पंक्तियों की

तरह वो अगले ही क्षण

गुम हो जाती हैं

चेतना के 'की-बोर्ड' पर वो बस

दो-चार सेकेंड तक ही

टिकती है ....

कभी-कभार ही अपनी इस

लिखावट को कागज़ पर

नोट कर पता हूँ

स्पन्दनशील संवेदन की

क्षण-भंगुर लड़ियाँ

सहेजकर उन्हें और तक

पहुँचाना !

बाप रे , कितना मुश्किल है !

आप तो 'फोर-फिगर' मासिक -

वेतन वाले उच्च-अधिकारी ठहरे,

मन-ही-मन तो हसोंगे ही,

की भला यह भी कोई

काम हुआ , की अनाप-

शनाप ख़यालों की

महीन लफ्फाजी ही

करता चले कोई -

यह भी कोई काम हुआ भला !